શ્રી બાબુ સુથારે હરિવલ્લભ ભાયાણીની સ્મૃતિમાં ગુજરાતી શબ્દકોશ બહાર પાડ્યો છે. આ શબ્દકોશની પ્રસ્તાવનાની પહેલી પંક્તિમાં તેમણે ગુજરાતી ભાષાને મેણું મારતાં લખ્યું છે, “ગુજરાતી ભાષા શ્રીમંત લોકોની ગરીબ ભાષા છે.” હાડોહાડ લાગી આવતા આ શબ્દોને આપણે નરી વાસ્તવિકતા તરીકે સ્વીકારી લેવા સિવાય છૂટકો નથી. આપણે ગુજરાતીઓ નરબંકા છીએ પણ જેમ સુરેશ દલાલ કહે છે તેમ આપણને ‘ચોપડા-પૂજન’માં રસ છે પણ ‘ચોપડી-પૂજન’માં રસ નથી. ચાલો ગુજરાતી ભાષાના ભવિષ્ય અંગેની ચર્ચા કરીને નર્મદ, ઝવેરચંદ મેઘાણી, ગોવર્ધનરામ ત્રિપાઠી, ઉમાશંકર જોષી, કે. કા. શાસ્ત્રી, ગાંઘીજી, ચંદ્રકાંત બક્ષી, હરીન્દ્ર દવે અને એલેકઝાન્ડર ફોર્બસના આત્માને દુઃખી કરીએ.